मानव-वन्यजन्तु द्वन्द्वको हल खोज्न समन्वय आवश्यक : उपप्रधानमन्त्री खड्का
उपप्रधानमन्त्री एवम् रक्षामन्त्री पूर्णबहादुर खड्काले वन्यजन्तुका कारण निम्तिएको समस्या समाधानका लागि तीनवटै तहका सरकार र समुदायबीच समन्वय हुनु आवश्यक रहेको बताएका छन् । उनले बर्दियामा मानव-वन्यजन्तुबीचको द्वन्द्व बढ्दै गएको जानकारी रहेको भन्दै त्यसबाट निम्तिएका समस्या समाधानका लागि स्थानीय समुदाय र तीनवटै तहका सरकार मिलेर पहल गर्नुपर्ने बताए ।
काठमाडौँ — उपप्रधानमन्त्री एवम् रक्षामन्त्री पूर्णबहादुर खड्काले वन्यजन्तुका कारण निम्तिएको समस्या समाधानका लागि तीनवटै तहका सरकार र समुदायबीच समन्वय हुनु आवश्यक रहेको बताएका छन् । उनले बर्दियामा मानव-वन्यजन्तुबीचको द्वन्द्व बढ्दै गएको जानकारी रहेको भन्दै त्यसबाट निम्तिएका समस्या समाधानका लागि स्थानीय समुदाय र तीनवटै तहका सरकार मिलेर पहल गर्नुपर्ने बताए ।आइतबार बाँसगढी औद्योगिक व्यापार मेलाको उद्घाटन गर्दै उनले निकुञ्‍ज क्षेत्रको विकाससँगै यस क्षेत्रमा वर्षेनि वन्यजन्तुको वृद्धि भएको र जङ्गली पशुपन्छीहरू उचित बासस्थान तथा आहार प्रजातिको खोजीमा निकुञ्‍ज क्षेत्र बाहिर निस्कँदा मानवको जीउ ज्यान खतरामा पर्ने गरेको आफूलाई जानकारी रहेको बताए । उपप्रधानमन्त्री खड्काले लुम्बिनी प्रदेशको अन्‍न भण्डारका रूपमा रहेको बर्दियामा सिँचाइ आयोजनालगायतका राष्ट्रिय गौरवका आयोजना निर्माण शीघ्र सम्पन्‍न गरी कृषि क्षेत्रमा आमूल परिवर्तन ल्याउनुपर्नेमा जोड दिए । 'रासायनिक मलको अभाव, कृषियोग्य जमीनमा सिँचाइको अपर्याप्तता, कृषकहरूलाई उचित तालिम र प्रशिक्षणको अभाव, कृषिमा आधुनिक प्रविधि र पद्धतिको प्रयोग आवश्यक मात्रामा गर्न नसक्दा यहाँको कृषि क्षेत्रबाट जति मात्रामा फाइदा लिन सकिने हो त्यो लिन सकिएको छैन,' उपप्रधानमन्त्री खड्काले भने, 'प्रदेश र स्थानीय तहले कृषिको आधुनिकीकरण र व्यवसायीकरणमा मद्दत पुग्ने गरी कार्यक्रम कार्यान्वयन गर्न आवश्यक छ ।'उनले चोरी निकासी पैठारीले स्थानीय तहमा स्वच्छ व्यापारलाई फस्टाउनमा व्यवधान सिर्जना गरिरहेको बताए । 